Flere danskere har rettet henvendelse til Beredskabsstyrelsen, fordi de ikke modtog en sirene ved dagens test.

Mens det fysiske sirenesystem blev testet, som det årligt gør, blev et nyt sirenesystem testet sideløbende. S!renen, et nyt varslingssystem over telefonen, blev nemlig testet for første gang klokken 12. Mens mange mobiltelefoner landet over bimlede og bamlede, var der nogle danskere, der ikke fik en advarsel på sin mobil. Flere borgere har nemlig henvendt sig til Beredskabsstyrrelsen, da sirenen ikke lød på deres telefon klokken 12 som forventet. Det oplyser styrelsen til Ritzau. Bør virke på alle nyere telefoner S!renen bør som udgangspunkt virke på alle nyere telefoner. Det kræver hverken, at man downloader en app eller på andre måder tilmelder sig. Hvis man ikke har modtaget den nye mobilsirene, kan en forklaring være, at man ikke har opdateret sin telefon til det nyeste styresystem, lyder det fra Beredskabsstyrelsen. Specifikt kræver systemet nemlig, at man har en iPhone 8 eller nyere model, som er opdateret til iOS 16.4 eller nyere. For Android-brugere er der flere faktorer, som spiller ind, da producenterne kan have ændret på mobiltelefonernes styresystemer. Din Android-telefon kan "formentlig" modtage advarsler, hvis dit styresystem er Android 11 eller nyere, skriver Beredskabsstyrelsen. Du kan læse endnu mere om, hvorvidt din telefon kan modtage S!renen her. Nu skal der evalueres Nu vil Beredskabsstyrrelsen evaluere, hvordan testen er gået, men hos Rigspolitiet er man indtil videre tilfredse med dagens test. - Det, som jeg oplevede, var, at vi fik sms-beskeden på vores telefoner, så i bund og grund synes jeg, at det fungerede fint, siger Michael Burchard, der er vicepolitiinspektør ved Rigspolitiet, til TV 2. Vicepolitiinspektøren fortæller også lidt mere om, hvordan man fremover vil benytte det nye varslingssystem. - Det er politiet, der varsler, når vi har en akut livstruende situation i en geografisk del af Danmark, hvor en større del af mennesker er involveret, siger Michael Burchard. Her skal systemet være med til at give hurtige, konkrete handlingsanvisninger til borgerne. Det vil typisk være i forbindelse med kemikalieudslip eller ildebrande, hvor der er giftig røg eller eksplosionsfare. Sådan virker S!renen De varslinger, der i dag blev sendt afsted, er baseret på en teknologi, der kaldes cell broadcast. Det betyder, at myndighederne kan sende advarsler fra telemasterne ud til mobiltelefoner i et afgrænset område. Personer med et udenlandsk sim-kort i telefonen vil derfor også modtage varslinger, men på engelsk.